Lissa Mathiasen (S), 2000-01-25:
I Socialdemokratiet hverken kan eller vil vi acceptere vold eller anden kriminalitet, uanset om den begås af bander eller af enkeltpersoner.
Tilsvarende er vi os det ansvar bevidst, vi har som parti og som medlemmer af det her Ting, et ansvar, som alle 179 medlemmer bør have.
Det er det ansvar, der ligger i, at vi ikke fremkalder en ubegrundet frygt og angst i befolkningen ved at skabe et forkert billede af situationen. Vi lever ikke i et land præget af vold og kriminalitet.
Danmark er et godt og trygt land at leve i.
Man kan selvfølgelig altid spørge: Kan det ikke blive bedre?
Jo, det kan det, og det er dét, vi hele tiden skal arbejde for, således at uhensigtsmæssige ordninger afskaffes og nye kan etableres, når der er behov for det.
Det er den arbejdsfacon, vi i Socialdemokratiet mener skaber de bedste resultater, og det er den, vi til stadighed vil gå efter.
Derfor er vi også i Socialdemokratiet godt tilfredse med de mange initiativer, der op igennem 1990'erne er taget, initiativer, der retter sig mod vold og kriminalitet, uanset hvilke befolkningsgrupper der begår kriminaliteten, og uanset om man er af dansk oprindelse eller ej.
Indsatsen har været konsekvent, målrettet og bred. Vores menneskesyn betyder, at der naturligvis skal være klare grænser for vores tolerance.
Den sunde tolerance hviler på selvrespekt og har altid klare grænser og er til syvende og sidst et udtryk for sand solidaritet og humanisme.
Vores menneskesyn bygger på respekten for mennesket og viljen til at skabe lige muligheder for alle.
Alle mennesker må have lige ret, uanset køn, race og tro, og vores mål er at frigøre mennesker, sikre deres tryghed og give dem mulighed for frit at bestemme deres liv i ansvarlighed over for sig selv og over for fællesskabet.
Menneskets værdighed skal respekteres.
Derfor skal vi værne om retssamfundet og de grundlæggende menneskerettigheder.
Rettigheder giver frihed, frihed fra undertrykkelse og frygt, men rettigheder kræver selvfølgelig også, at man tager et ansvar.
Et moderne velfærdssamfund med tryghed og frihed for alle borgere vil kunne udfolde sig, når alle føler et ansvar, et ansvar for deres egen tilværelse, men samtidig også over for alle andre.
Det betyder selvfølgelig ikke, at vi skal være ens.
Tværtimod er det en stor rigdom, at mennesker er forskellige.
Solidaritet er også en aktiv afstandtagen fra racisme og fremmedhad.
Det er ikke igennem den ene kulturs kamp mod den anden, men gennem en fælles, aktiv indsats, vi kan hjælpe hinanden til fortsat at opnå resultater.
En succesrig integration forudsætter positiv medvirken
både fra samfundet og fra de fremmede, og jeg vil også godt understrege, at vi er enige i den linje, der ligger: at forudsætningen for rettigheder er, at man lever op til de krav og pligter, der stilles til den enkelte.
Fribilletter duer ikke i den sammenhæng.
Med det udgangspunkt her betyder det også, at vi alle har et ansvar.
Vi har alle et medansvar for, at
enkeltindivider og forskellige grupper af forskellige årsager ikke kommer udenfor, enten fordi de presses ud, eller fordi de måske aldrig har tilegnet sig samfundets almindelige normer og omgangsformer.
Det betyder også, at vi ikke, uanset hvem der begår kriminaliteten, vil acceptere det.
Derfor vil vi f.eks. heller ikke acceptere, at autonome forsøger at sætte deres egen dagsorden, eller at gadebander eller de utilpassede unge, som debatten drejer sig om her i dag, hærger.
Netop derfor finder vi også, at den linje, der er lagt op igennem 1990'erne, og som de socialdemokratisk ledede regeringer har lagt, har været helt rigtig.
Aldrig tidligere har der været sat så meget fokus på dette område, og aldrig tidligere har der været sat så meget i gang som i de her år.
Strategien har været og er klar: Vold og kriminalitet skal tages i opløbet gennem en samlet, koordineret indsats over for den enkelte, en indsats med både sociale, præventive og straffende virkemidler.
Det er den kurs, der siden 1993 og videre op igennem 1990'erne nu bliver ført videre med det netop indgåede politiforlig og integrationshandlingsplanen.
Lad nu de mange initiativer få lov til at virke, og lad os så i fællesskab vise, at Danmark er og fortsat vil være et trygt land med plads til alle.